Document ID: 32013R1155

A BIZOTTSÁG 1155/2013/EU FELHATALMAZÁSON ALAPULÓ RENDELETE
(2013. augusztus 21.)
a fogyasztók élelmiszerekkel kapcsolatos tájékoztatásáról szóló 1169/2011/EU európai parlamenti és tanácsi rendeletnek az élelmiszerek gluténmentességére vagy csökkentett gluténtartalmára vonatkozó tájékoztatás tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a fogyasztók élelmiszerekkel kapcsolatos tájékoztatásáról szóló, 2011. október 25-i 1169/2011/EK európai parlamenti és tanácsi rendeletre (1) és különösen annak 36. cikke (4) bekezdésére,
mivel:
(1)
Az 1169/2011/EU rendelet 36. cikkének (2) bekezdése előírja, hogy az élelmiszer-ipari vállalkozók által esetlegesen nyújtott tájékoztatás nem lehet megtévesztő a fogyasztók számára, nem lehet bizonytalan értelmű vagy zavart keltő, és adott esetben vonatkozó tudományos adatokon kell alapulnia.
(2)
Az említett cikk (3) bekezdésének megfelelően a Bizottság - a bekezdésben megállapított esetek tekintetében - végrehajtási jogi aktusokat fogad el a (2) bekezdésben említett követelmények alkalmazására vonatkozóan.
(3)
Ugyanazon cikk (4) bekezdése rendelkezik a (3) bekezdés egyéb sajátos esetekkel való kiegészítésének lehetőségéről, mely esetben a fogyasztók megfelelő tájékoztatása érdekében a Bizottság gondoskodik a kiegészített követelmények végrehajtásáról.
(4)
A lisztérzékeny személyek állandó gluténintoleranciában szenvednek. A glutén káros hatással lehet e személyekre, ezért étrendjükben egyáltalán nem, vagy csak nagyon alacsony mennyiségben szabadna előfordulnia.
(5)
A 41/2009/EK bizottsági rendelet (2) harmonizált szabályokat állapít meg a fogyasztóknak az élelmiszerek gluténmentességére vagy csökkentett gluténtartalmára vonatkozóan nyújtott tájékoztatást illetően. A 609/2013/EU európai parlamenti és tanácsi rendelet előírja a 41/2009/EK rendelet (3)2016. július 20-ától történő hatályon kívül helyezését.
(6)
A fogyasztókat ugyanakkor továbbra is megfelelően tájékoztatni kell, és el kell kerülni, hogy a 41/2009/EK rendelet hatályon kívül helyezését követően az élelmiszer-ipari vállalkozók által az élelmiszerek gluténmentességére vagy csökkentett gluténtartalmára vonatkozóan nyújtott tájékoztatás félrevezesse vagy megtévessze őket. Ezért az 1169/2011/EU rendelet 36. cikkének (3) bekezdését módosítani kell annak érdekében, hogy a Bizottság egységes feltételeket állapíthasson meg az élelmiszer-ipari vállalkozók által az élelmiszerek gluténmentességére vagy csökkentett gluténtartalmára vonatkozóan nyújtott tájékoztatást illetően,
ELFOGADTA EZT A RENDELETET:
1. cikk
Az 1169/2011/EU rendelet 36. cikke (3) bekezdésének első albekezdése a következő d) ponttal egészül ki:
„d)
az élelmiszerek gluténmentességére vagy csökkentett gluténtartalmára vonatkozó tájékoztatás.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. augusztus 21-én.

Labels: 0
3
17